নগরীর একটি গার্মেন্টসে আগুন আতংকে ৫ম তলার ছাদ থেকে লাফ দিয়ে পড়ে ১২ গার্মেন্টসকর্মী গুরুতর আহত হয়ে চট্টগ্রাম মেডিকেল কলেজ হাসপাতালে চিকিৎসাধীন রয়েছে। গতকাল  শনিবার বেলা সোয়া ১২টায় চান্দগাঁও থানাধীন সিএন্ডবি এলাকার আজিম গ্রুপের মালিকানাধীন একটি গার্মেন্টেসে এ ঘটনা ঘটে।  জানা গেছে, প্রতিদিনের মত চান্দগাঁও থানাধীন সিএন্ডবি এলাকার আজিম গ্রুপের একটি গার্মেন্টসে শ্রমিকরা কাজ করছিল। গতকাল শনিবার বেলা সাড়ে ১২টায় গার্মেন্টস সংলগ্ন একটি বৈদ্যুতিক ট্রান্সফরমার বিস্ফোরণে বিকট শব্দে আগুন ছড়িয়ে পড়ে। এ সময় গার্মেন্টেসে কর্মরত শ্রমিকরা আগুন আতংকে ৫ম তলার ছাদ থেকে লাফ দিয়ে নিচে পড়ে ১২ জন কর্মী গুরুতর আহত হয়। তন্মধ্যে অনেকের হাত-পাও ভেঙ্গে যায়। আহত শ্রমিরা হচ্ছে সুজন (২৫),  রহিমা বেগম (৩০), মুক্তা (২০), এরশাদ (২৮), নার্গিস (২০), কালাম (২০), মো. আনায়ারুল ইসলাম (২০), হাছিনা বেগম (১৮), লাভলী দাশ (৩০), শারমিন আক্তার (২২), নুর জাহান (২১) ও হালিমা আক্তার (১৯)। সানীয়রা আহতদের উদ্ধার করে গতকাল দুপুরে চট্টগ্রাম মেডিকেল কলেজ হাসপাতালের বিভিন্ন ওয়ার্ডে ভর্তি করায়।